[{"text_idx": "#000002", "text": "Kokku neljandat, aga suure sla\u0308mmi turniiril kolmandat korda on laupa\u0308eval New Yorgis vastamisi Anett Kontaveit (28) ja poolatar Iga Swiatek (7). Edetabelikohad olid neil sarnased ka kolm kuud tagasi Prantsusmaa lahtiste meistrivo\u0303istluste 3. ringis, aga seis praegu teistsugune."}, {"text_idx": "#000003", "text": "Nagu vo\u0303ite lugeda eelmise ma\u0308ngu eelloost, oli Swiatek Pariisis Anetti vastu suur favoriit. Tookord ma\u0308ngiti liivava\u0308ljakul, kus Swiatek on saanud oma karja\u0308a\u0308ri parimad turniirivo\u0303idud \u2013 2020. aastal Prantsusmaa lahtiste tiitli ja ta\u0308navu Rooma WTA 1000 turniiri tiitli. Kuid sellest on ka eelmises eelloos kirjutatud ja kui soovite u\u0308levaadet Swiateki karja\u0308a\u0308ri varasematest aastatest (aga neid palju polegi, sest poolatari profikarja\u0308a\u0308r on u\u0308sna lu\u0308hike), siis saate sellest lugeda siit. Nii ei tule ka\u0308esolev eelvaade pikk, sest palju lisada pole."}, {"text_idx": "#000004", "text": "Igatahes on ko\u0303vakattel Anett ikka veel Swiateki vastu 2:0 ees, sest ta\u0308navu nad sellel kattel ma\u0308nginud ei ole. Endiselt tundub, et kiirem po\u0303rge ei ole mai lo\u0303pus 20-aastaseks saanud poolatari jaoks nii mugav, ehkki teame, et tegemist on a\u0308raarvamatu ja andeka ma\u0308ngijaga, kes na\u0308iteks noorteklassis ma\u0308ngis murul esimest korda Wimbledoni juunioride turniiril ja vo\u0303itis! Ta\u0308navu aasta algul vo\u0303itis Swiatek ko\u0303vakatte turniiri Adelaide\u2019is, kuid tal ei olnud seal va\u0308ga tugevaid vastaseid."}, {"text_idx": "#000005", "text": "Viimase kolme kuu jooksul, mis on eelmisest eelvaatest mo\u0308o\u0308das, on Swiatek ma\u0308nginud ainult neli turniiri ja vaid Wimbledonis 1/8 finaali jo\u0303udmine on enam-va\u0308hem rahuldav tulemus, ent sealgi kaotas ta endast edetabelis tagapool asuvale Ons Jabeurile. Samale vastasele ja\u0308i ta 3:6, 3:6 alla ka Cincinnatis, kusjuures Jabeur oli enne seda vo\u0303itnud Kontaveidi ma\u0308rksa tasava\u0308gisemas ma\u0308ngus. Tokyo olu\u0308mpial ei jo\u0303udnud Swiatek samuti 2. ringist kaugemale. Kui nu\u0308u\u0308d liita Swiateki kaks vo\u0303itu US Openil, on tema bilanss suvistel ko\u0303vakatte turniiridel kolm vo\u0303itu ja kaks kaotust."}, {"text_idx": "#000006", "text": "Kihlveokontorid on muidugi aru saanud, et kahe vastase laupa\u0308evane kohtumine ei ole enam sama, mis ma\u0308ng 5. juunil Pariisis, kui Swiateki vo\u0303iduvo\u0303imalusi hinnati koefitsiendiga 1,13, mis ta\u0308hendas umbes 85-protsendilisi vo\u0303iduvo\u0303imalusi. Seekord on aga mo\u0303neti u\u0308llatavalt vastaste s\u030cansse hinnatud ta\u0308iesti vo\u0303rdseteks. U\u0308llatavalt sellepa\u0308rast, et isegi siis, kui need vo\u0303imalused ongi vo\u0303rdsed, kipuvad kihlveokontorid (arvestades muidugi ka panustajate kombeid) natuke eelistama suuremate saavutustega ma\u0308ngijat."}, {"text_idx": "#000007", "text": "Ennustusportaal Paf on andnud nii Kontaveidi kui ka Swiateki vo\u0303idukoefitsiendiks 1,90. U\u0308ldse on paljud laupa\u0308evased naiste ma\u0308ngud hinnatud tasava\u0308gisteks. Ta\u0308iesti vo\u0303rdsed on koefitsiendid ka Petra Kvitova (Ts\u030cehhi, 10) ja Maria Sakkari (Kreeka, 17) ma\u0308ngus ning peaaegu vo\u0303rdsed Belinda Bencici (S\u030cveits, 11) ja Jessica Pegula (USA, 23) kohtumises."}, {"text_idx": "#000008", "text": "Kui vo\u0303is eeldada, et just Swiateki (ikkagi u\u0308sna va\u0308rske sla\u0308mmivo\u0303itja) to\u0303ttu pannakse tema ja Anetti ma\u0308ng u\u0308hele kahest peava\u0308ljakust, siis tegelikult ma\u0308ngivad nad Grandstand\u2019il, mis on US Openi ta\u0308htsuselt kolmas va\u0308ljak. Tegemist on pa\u0308eva teise ma\u0308nguga ja enne seda kell 18 algab meeste kohtumine, kus vastaste taset arvestades vo\u0303ib ma\u0308ng lo\u0303ppeda ka kolme setiga eelko\u0303ige Matteo Berrettini kasuks, kuid tema vastane Ilja Ivas\u030cka on viimasel ajal ma\u0308nginud ha\u0308sti ja vo\u0303ib kohtumise pikaks venitada. Alates kella 20st vo\u0303ime oodata Anetti platsile, aga to\u0303ena\u0308oliselt ikka hiljem."}, {"text_idx": "#000009", "text": "Huvilistele on muidugi ta\u0308htis ku\u0308simus, kas Eurosport seda ma\u0308ngu ka u\u0308le kannab. Vo\u0303ib olla kindel, et u\u0308ks kanal na\u0308itab sel ajal Novak Djokovici kohtumist Kei Nishikoriga, aga teine eelistus vo\u0303ib olla nii Swiatek \u2013 Kontaveit kui ka Bencic \u2013 Pegula. Need paarid, kelle vo\u0303itjad la\u0308hevad omavahel kokku, ma\u0308ngivad laupa\u0308eval u\u0308heaegselt."}, {"text_idx": "#000013", "text": "Australian Open: mo\u0303ned favoriidid pa\u0308a\u0308sesid ehmatusega, aga u\u0308llatusi ei su\u0308ndinud"}, {"text_idx": "#000017", "text": "United Cupil selgusid alagruppide vo\u0303itjad"}, {"text_idx": "#000018", "text": "Uus turniir United Cup alustab neljapa\u0308eval"}, {"text_idx": "#000020", "text": "TennisNet.ee \u2013 mis? miks? ja kellele?"}]